Source: https://podnikam.sk/rozhodcovsky-sud-a-rozhodcovske-konanie/
Timestamp: 2020-04-04 01:33:34+00:00

Document:
Rozhodcovský súd a rozhodcovské konanie | Podnikam.sk '); document.write(''); }
Rozhodcovský súd a rozhodcovské konanie. Zdroj: Getty Images
20. februára 2020 Zdroj Podnikam.sk Tlačiť
Každého z nás môže v živote postretnúť situácia, v rámci ktorej sa ocitne pred súdom, prípadne je nútený využiť služby právnika či advokáta. Vo svete podnikania však máte k dispozícii dve možnosti. Okrem klasického, štátneho, súdu môžete využiť aj rozhodcovský súd. Aký je medzi nimi rozdiel sa dočítate v článku.
Rozhodcovský súd nerovná sa všeobecný súd. Stále rozhodcovské súdy rozhodujú spory vzniknuté z tuzemských a z medzinárodných obchodnoprávnych a občianskoprávnych vzťahov, ak je miesto rozhodcovského konania v Slovenskej republike. V rozhodcovskom konaní možno rozhodovať všetky spory týkajúce sa právnych vzťahov, ohľadom ktorých možno uzatvoriť dohodu o urovnaní, vrátane sporov o určení, či tu právo alebo právny vzťah je alebo nie je. Rozhodcovské súdy existujú popri všeobecných súdoch, aktívnych je ich vyše 110. Zriaďovateľom stáleho rozhodcovského súdu so sídlom na území Slovenskej republiky môže byť od 1. 1. 2020 len Slovenský olympijský a športový výbor, národný športový zväz alebo komora zriadená zákonom. Právnická osoba je povinná na svoje náklady zriadiť a udržiavať stály rozhodcovský súd, ak to ustanovujú osobitné predpisy. Za rozhodcovský súd koná jedna osoba alebo viac osôb, závisí to od dohody zúčastnených strán, počet rozhodcov však musí byť vždy nepárny. Zástupcovia rozhodcovských súdov sa nazývajú rozhodcovia. Rozhodcom sa môže stať každá fyzická osoba, na ktorej sa zmluvné strany dohodnú. Rozhodca musí splniť len tri podmienky – plnoletosť, bezúhonnosť a spôsobilosť na právne úkony.
V rozhodcovskom konaní nemožno rozhodovať ani spory medzi dodávateľom a spotrebiteľom vyplývajúce zo spotrebiteľskej zmluvy alebo súvisiace so spotrebiteľskou zmluvou, ktoré možno rozhodovať v spotrebiteľskom rozhodcovskom konaní.
Rozhodcovská zmluva je dohoda medzi zmluvnými stranami o tom, že všetky alebo niektoré spory, ktoré medzi nimi vznikli alebo vzniknú v určenom zmluvnom alebo v inom právnom vzťahu, sa rozhodnú v rozhodcovskom konaní. Rozhodcovská zmluva sa vzťahuje aj na právnych nástupcov strán, ak to zmluvné strany v rozhodcovskej zmluve nevylúčia. To platí aj v prípadoch postúpenia práv alebo povinností alebo inej zmeny v osobe veriteľa alebo dlžníka vo vzťahu, na ktorý sa vzťahuje rozhodcovská zmluva. Rozhodcovská zmluva môže mať formu osobitnej zmluvy alebo formu rozhodcovskej doložky k zmluve. Musí mať písomnú formu, inak je neplatná. Odkaz v zmluve alebo v písomnej komunikácii strán na akýkoľvek dokument obsahujúci rozhodcovskú doložku sa považuje za písomnú rozhodcovskú zmluvu, ak sa takýmto odkazom má podľa vôle strán stať rozhodcovská doložka súčasťou zmluvy.
Celý priebeh je riadený rokovacím poriadkom, záväzným pre konkrétny rozhodcovský súd. Proces začína žalobou, ktorá je doručená na rozhodcovský súd. Ak si účastníci sporu vybrali jedného rozhodcu, žaloba je doručená aj jemu. Na súde sa nevyžaduje prítomnosť advokátov, ba dokonca celé súdne konanie sa môže uskutočniť v písomnej forme. Podaná žaloba je doručená druhej strane, ktorá má priestor na vyjadrenie. Žalobu je možné kedykoľvek meniť a dopĺňať, až do momentu vynesenia rozsudku. Hneď ako sa druhá strana vyjadrí k žalobe, nariadi rozhodcovský súd ústne pojednávanie alebo vynesie rozsudok bez toho, aby k pojednávaniu vôbec došlo. Účastníci rozhodcovského konania majú v rozhodcovskom konaní rovné postavenie. Každému účastníkovi rozhodcovského konania sa má poskytnúť rovnaká možnosť na uplatnenie jeho práv a na ich ochranu.
Pozitíva rozhodcovského súdu
Najväčšími pozitívami sú rýchlosť konania a nižšie finančné náklady, v porovnaní so všeobecnými súdmi. Rozhodcovským súdom viete vyriešiť aj spory so zahraničnými obchodnými partnermi. Ďalšou dobrou črtou je flexibilita. Pri riešení sporu si môžete vybrať ktorýkoľvek zo zoznamu rozhodcovských súdov, prihliadnuc na vzdialenosť od vašej firmy, prípadne referencie. Vybrať si môžete aj rozhodcu, dajte však pozor na to, aby bol nestranný a spor rozhodol objektívne. Rozhodcovský rozsudok je platný aj v zahraničí. Ak je dlžník zo zahraničia alebo tam vlastní majetok, rozsudok o zaplatení dlžnej čiastky je platný okamžite bez potreby ďalších dokumentov či osvedčení.
Negatíva rozhodcovského súdu
K najvýraznejším negatívam patrí nižšia miera nezávislosti a nestrannosti, ktorá sa môže prejaviť aj pri rozhodovaní rozhodcov. Rozhodcovský súd môže nechať zriadiť aj jeden z účastníkov rozhodcovského konania. Na prvý pohľad je zrejmé, že v takomto prípade rozhodne súd v prospech svojho zriaďovateľa. Rozhodcovský rozsudok charakterizuje konečnosť. Nemôžete sa voči nemu odvolať a prijať ho budete musieť aj v prípade, že rozhodca sa nerozhodol správne a vynesený rozsudok je v istom ohľade nesprávny. Rozhodcovský súd nemôže rozhodovať vo všetkých oblastiach. Predmetom konania nesmie byť napr. rozvod manželstva, vlastnícke právo k nehnuteľnosti či exekúcia.
rozhodcarozhodcovské konanierozhodcovský súdrozsudokzmluvné strany

References: súd 
 súd 
 súd 
 súd 
 súd 
 súd 
 súd 
 súd